PATVIRTINTA

Kauno miesto savivaldybės

administracijos direktoriaus

2019 m. gegužės 16 d.

įsakymu Nr. A-1721

**VAIKŲ DIENOS CENTRŲ TINKLO PLĖTROS KAUNO MIESTO SAVIVALDYBĖJE PROJEKTO PARTNERIŲ ATRANKOS TVARKOS APRAŠAS**

**I SKYRIUS**

**BENDROSIOS NUOSTATOS**

1. Vaikų dienos centrų tinklo plėtros Kauno miesto savivaldybėje projekto partnerių atrankos tvarkos aprašas (toliau – Aprašas) nustato reikalavimus Vaikų dienos centrų tinklo plėtros Kauno miesto savivaldybėje projekto (toliau – Projektas) partneriams, paraiškoms dalyvauti Projekto partnerių atrankoje (toliau – paraiškos), taip pat šių paraiškų teikimo tvarką ir jų vertinimą.

2. Projekto partnerių atrankos (toliau – atranka) tikslas – atrinkti partnerius kokybiškai įgyvendinti 2014–2020 metų Europos Sąjungos fondų investicijų veiksmų programos 8 prioriteto „Socialinės įtraukties didinimas ir kova su skurdu“ įgyvendinimo priemonės Nr. 08.1.1-CPVA-V-427 „Institucinės globos pertvarka: investicijos į infrastruktūrą“ projektą ir užtikrinti Kauno miesto savivaldybės (toliau – Savivaldybė) vaikų dienos centrų veiklos plėtrą, naudojantis Projekto įgyvendinimo metu sukurta infrastruktūra (teikti vaikams socialinės priežiūros – socialinių įgūdžių ugdymo ir palaikymo paslaugas).

3. Savivaldybės administracija yra pareiškėja įgyvendinti Projektą. Ji organizuoja atranką, vadovaudamasi 2014–2020 metų Europos Sąjungos fondų investicijų veiksmų programos 8 prioriteto „Socialinės įtraukties didinimas ir kova su skurdu“ įgyvendinimo priemonės Nr. 08.1.1-SPVA-V-427 „Institucinės globos pertvarka: investicijos į infrastruktūrą“ projektų finansavimo sąlygų aprašu Nr.  1 „Bendruomeninių vaikų globos namų ir vaikų dienos centrų tinklo plėtra“, patvirtintu Lietuvos Respublikos socialinės apsaugos ir darbo ministro 2018 m. rugpjūčio 31 d. įsakymu Nr. A1-457 „Dėl 2014–2020 metų Europos Sąjungos fondų investicijų veiksmų programos 8 prioriteto „Socialinės įtraukties didinimas ir kova su skurdu“ įgyvendinimo priemonės Nr. 08.1.1-SPVA-V-427 „Institucinės globos pertvarka: investicijos į infrastruktūrą“ projektų finansavimo sąlygų aprašo Nr. 1 patvirtinimo“ (toliau – Finansavimo sąlygų aprašas), ir jame nurodytų aktualių teisės aktų nuostatomis.

4. Informacija apie atranką skelbiama Savivaldybės interneto svetainėje (www.kaunas.lt).

5. Apraše vartojamos sąvokos:

5.1. **Nuolatinis vaikų dienos centro lankytojas** – vaikas, kuris reguliariai lankosi vaikų dienos centre ir kuriam dienos metu teikiamos socialinių įgūdžių ugdymo ir palaikymo paslaugos ne trumpiau kaip 3 mėnesius per kalendorinius metus.

5.2. **Partneris** – viešasis juridinis asmuo, su kuriuo Savivaldybės administracija yra pasirašiusi jungtinės veiklos (partnerystės) sutartį (toliau – jungtinės veiklos sutartis) ir kuris veikia kaip vaikų dienos centras, vadovaudamasis Vaikų dienos centrų veiklos rekomendacijomis, patvirtintomis Lietuvos Respublikos socialinės apsaugos ir darbo ministro 2015 m. spalio 27 d. įsakymu Nr. A1-609 „Dėl Vaikų dienos centrų veiklos rekomendacijų patvirtinimo“ (toliau – VDC veiklos rekomendacijos). Jungtinės veiklos sutartis privalo atitikti jai Lietuvos Respublikos civiliniame kodekse nustatytus reikalavimus. Partneriais nelaikomi asmenys, prisidedantys prie Projekto įgyvendinimo finansiškai, ir (ar) vykdant Projektą įsigyjamų paslaugų teikėjai, prekių ar daiktų tiekėjai (pvz., rėmėjai).

5.3. Kitos Apraše vartojamos sąvokos suprantamos taip, kaip jos apibrėžtos Finansavimo sąlygų apraše ir jame nurodytuose aktualiuose teisės aktuose.

6. Galimi Projekto partneriai:

6.1. biudžetinės įstaigos;

6.2. viešosios įstaigos;

6.3. asociacijos;

6.4. religinės bendruomenės ir bendrijos;

6.5. labdaros ir paramos fondai.

**II SKYRIUS**

**PROJEKTO TIKSLAS IR VEIKLOS**

7. Projektas bus vykdomas vadovaujantis Finansavimo sąlygų aprašo ir jame nurodytų aktualių teisės aktų nuostatomis.

8. Projekto tikslas – sukurti sąlygas, reikalingas veiksmingam ir tvariam perėjimui nuo institucinės globos prie šeimoje ir bendruomenėje teikiamų paslaugų.

9. Projekto veikla – vaikų dienos centrų (toliau – VDC) tinklo plėtra (toliau – VDC veikla) Savivaldybės teritorijoje:

9.1. naujų VDC steigimas;

9.2. veikiančių VDC plėtra, didinant nuolatinių VDC lankytojų skaičių, naujiems lankytojams pritaikant naujas (papildomas) erdves (pastatus, patalpas).

10. Pagal Aprašą atrinkti Projekto partneriai:

10.1. dalyvaus rengiant Projekto paraišką ir vykdant Projekto veiklas, nurodytas Aprašo 9.1–9.2 papunkčiuose;

10.2. naudodamiesi Projekto įgyvendinimo metu sukurta VDC infrastruktūra, teiks vaikams socialinės priežiūros – socialinių įgūdžių ugdymo ir palaikymo paslaugas dienos metu.

**III SKYRIUS**

**REIKALAVIMAI PROJEKTO PARTNERIAMS**

11. Biudžetinių, viešųjų įstaigų, asociacijų, religinių bendruomenių ir bendrijų, labdaros ir paramos fondų, siekiančių būti Projekto partneriu (toliau – organizacija), veikla turi atitikti VDC veiklos rekomendacijų 2.1 papunktyje nurodytus reikalavimus.

12. Atrenkant Projekto partnerius, prioritetas teikiamas organizacijoms, kurios:

12.1. yra nevyriausybinės organizacijos;

12.2. siūlo įvairias VDC planuojamas teikti paslaugas (pvz., socialinių įgūdžių ugdymas, pagalba ruošiant pamokas, laisvalaikio užimtumo organizavimas, sociokultūrinės paslaugos, informavimas, konsultavimas, ir pan.);

12.3. planuoja užtikrinti VDC paslaugų teikimą didesniam paslaugų gavėjų skaičiui – vykdant veikiančio VDC plėtrą, nuolatinių VDC lankytojų skaičius (palyginti su praėjusiais kalendoriniais metas) turėtų padidėti ne mažiau kaip 50 procentų arba 10 lankytojų, o steigdami naują VDC užtikrina, kad jame paslaugos bus suteiktos ne mažiau kaip 10 nuolatinių VDC lankytojų;

12.4. numato vykdyti VDC veiklą (teikti paslaugas) Dainavos ir Šilainių seniūnijoms priskirtose teritorijose.

13. Organizacija negali teikti paraiškos, jei:

13.1. yra likviduojama ar sustabdžiusi veiklą;

13.2. yra neįvykdžiusi mokesčių ar socialinio draudimo įmokų mokėjimo įsipareigojimų pagal Lietuvos Respublikos teisės aktus.

**IV SKYRIUS**

**PARAIŠKŲ TURINIO REIKALAVIMAI**

14. Reikalavimai paraiškoms:

14.1. Atrankai turi būti pateikta užpildyta nustatytos formos paraiška (Aprašo 1 priedas).

14.2. Paraiškoje turi būti pateikta:

14.2.1. informacija apie organizaciją (trumpas vykdomos veiklos rūšių aprašymas, VDC veiklų patirtis, kompetencija);

14.2.2. Projekto veiklos aprašymas: numatytų rekonstruoti ar remontuoti patalpų aprašymas; baldų ir įrangos įsigijimo poreikis; planuojamos plėsti ar kurti naujos VDC veiklos; planuojamos VDC veiklų vykdymo lėšos; išlaidų pagrindimas;

14.2.3. informacija apie VDC paslaugų teikimą baigus įgyvendinti Projektą (įvardijama tikslinė grupė, paslaugų gavėjų skaičius, numatomos teikti VDC paslaugos, turimi ar planuojami turėti žmogiškieji ištekliai VDC paslaugoms teikti ir kt.).

14.3. Vieno VDC išlaidos baldams ir įrangai įsigyti negali viršyti 10 000 eurų.

14.4. Steigiant naują VDC, Projekto lėšomis gali būti finansuojama iki 7 kv. m patalpų ploto, tenkančio vienam VDC lankytojui.

**V SKYRIUS**

**PARAIŠKŲ TEIKIMO TVARKA**

15. Organizacija, siekianti būti Projekto partnere, pateikia Savivaldybės administracijai  Aprašo 1 priede nustatytos formos paraišką iki kvietime teikti paraiškas nurodyto termino pabaigos.

16. Paraiška turi būti pasirašyta asmens, turinčio teisę veikti organizacijos vardu, nurodant vardą, pavardę ir pareigas, ir patvirtinta antspaudu, jei organizacija antspaudą privalo turėti.

17. Kartu su paraiška privaloma pateikti šiuos dokumentus:

17.1. organizacijos steigimo dokumentų (nuostatų, įstatų, steigimo sutarties, statuto ar kt.) kopiją;

17.2. teisėtą patalpų valdymą ar nuosavybės teisę įrodančius dokumentus, jeigu organizacija turi (valdo) patalpas Projekto veikloms vykdyti;

17.3. organizacijos vadovo pasirašytą laisvos formos pažymą, kad nėra aplinkybių, nurodytų Aprašo 13 punkte.

18. Organizacija gali pateikti ir kitus dokumentus ir (arba) informaciją, reikalingą paraiškai vertinti, taip pat papildomus dokumentus, galinčius padėti vertinti paraišką.

19. Paraiška turi būti užpildyta kompiuteriu lietuvių kalba, atspausdinta ir kartu su pridedamais dokumentais tvarkingai susegta. Visi paraiškos ir pridedamų dokumentų lapai turi būti sunumeruoti eilės tvarka.

20. Organizacija užantspauduotame voke pateikia vieną paraiškos egzempliorių (originalą) ir Aprašo 17 punkte nurodytus pridedamus dokumentus (patvirtintas jų kopijas).

21. Vokai su paraiškomis ir pridedamais dokumentais gali būti siunčiami registruotu paštu, per pašto kurjerį ar pristatomi Savivaldybės administracijos Socialinių paslaugų skyriui tiesiogiai adresu: Nemuno g. 29 (43 kabinetas), 44295 Kaunas, ne vėliau kaip iki kvietime teikti paraiškas nurodytos paskutinės paraiškų pateikimo dienos ir valandos. Ant voko užrašoma „Vaikų dienos centrų tinklo plėtros Kauno miesto savivaldybėje projekto partnerių atrankai“. Jeigu paraiška siunčiama paštu arba per pašto kurjerį, pašto žymoje nurodyta išsiuntimo ar pateikimo siųsti data turi būti ne vėlesnė kaip kvietime teikti paraiškas nurodyta galutinė paraiškų pateikimo data. Paraiška nesvarstoma ir nevertinama, jei ji pateikta pasibaigus nustatytam paraiškų teikimo terminui.

22. Gautas paraiškas registruoja Savivaldybės administracijos Socialinių paslaugų skyrius. Atrankai pasibaigus, paraiškos, kurios nebuvo atrinktos, organizacijoms negrąžinamos ir saugomos vienus metus, kitos – Lietuvos Respublikos teisės aktų nustatyta tvarka.

23. Paraiškų priėmimo terminas turi būti ne trumpesnis kaip 7 kalendorinės dienos nuo kvietimo teikti paraiškas paskelbimo dienos.

24. Organizacija iki paraiškų pateikimo termino pabaigos turi teisę pakeisti arba atšaukti savo pateiktą paraišką. Toks paraiškos pakeitimas arba atšaukimas pripažįstamas galiojančiu, jeigu jis pateiktas raštu iki paraiškų pateikimo termino pabaigos.

25. Atranka laikoma įvykusia, jei pateikiama bent viena paraiška.

26. Informaciją paraiškų teikimo klausimais teikia Savivaldybės administracijos Socialinių paslaugų skyriaus Paslaugų šeimai ir vaikui poskyris.

**VI SKYRIUS**

**PARAIŠKŲ VERTINIMAS IR ATRANKA**

27. Paraiškas vertina Vaikų dienos centrų tinklo plėtros Kauno miesto savivaldybėje projekto partnerių atrankos komisija (toliau – Komisija), sudaryta Savivaldybės administracijos direktoriaus įsakymu.

28. Komisijos nariai kiekvieną paraišką įvertina užpildydami paraiškos vertinimo anketą (Aprašo 2 priedas).

29. Jeigu vertinimo metu Komisijos nariui kyla neaiškumų ar trūksta informacijos, Komisijos narys gali prašyti organizaciją paaiškinti, papildyti arba patikslinti paraiškoje pateiktą informaciją per 3 darbo dienas nuo šio prašymo gavimo dienos. Jei per nurodytą terminą organizacija nepateikia paaiškinimo, nepapildo ar nepatikslina paraiškoje pateiktos informacijos, jos pateikta paraiška atmetama.

30. Aukščiausias galimas paraiškos įvertinimas – 100 balų. Vertinant paraišką yra skaičiuojamas visų Komisijos narių skirtų balų vidurkis. Prioritetas teikiamas daugiausiai balų surinkusiai paraiškai. Jeigu balai pasiskirsto po lygiai, dėl Projekto partnerių atrankos laimėtojo Komisija sprendžia bendru sutarimu arba, jei jo negalima pasiekti, balsuodama. Jeigu balsavimo metu balsai pasiskirsto po lygiai, lemiamas yra Komisijos pirmininko balsas. Paraiška, kuriai skirta mažiau nei 50 balų, atmetama.

31. Komisija, ne vėliau kaip per 5 darbo dienas nuo paskutinės paraiškų pateikimo dienos apsvarsčiusi paraiškų vertinimo rezultatus, atrenka Projekto partnerius ir pateikia Savivaldybės administracijos direktoriui tvirtinti įsakymu Projekto partnerių sąrašą.

32. Savivaldybės administracijos direktoriaus įsakymas dėl Projekto partnerių sąrašo patvirtinimo skelbiamas Savivaldybės interneto svetainėje (www.kaunas.lt), o atrankoje dalyvavusios organizacijos apie atrankos rezultatus informuojamos raštu.

33. Jei Savivaldybės administracijos direktoriaus įsakymu patvirtintas Projekto partneris pasitraukia Projekto įgyvendinimo metu, gali būti skelbiamas papildomas kvietimas teikti paraiškas ir Apraše nustatyta tvarka atrenkamas ir patvirtinamas naujas Projekto partneris.

**VII SKYRIUS**

**KOMISIJOS DARBO ORGANIZAVIMAS**

34. Komisijos darbą organizuoja ir jai vadovauja Komisijos pirmininkas. Jei Komisijos pirmininko laikinai nėra, Komisijos darbą organizuoja ir jai vadovauja Komisijos pirmininko pavaduotojas. Komisijos narių balsų dauguma vienas iš Komisijos narių paskiriamas Komisijos sekretoriumi. Komisija savo darbe vadovaujasi Lietuvos Respublikos įstatymais, Lietuvos Respublikos Vyriausybės nutarimais ir kitais teisės aktais ir Aprašu.

35. Komisijos darbo forma yra posėdžiai. Posėdžiai vyksta Komisijos pirmininko nustatytu laiku. Posėdžiai yra teisėti, kai juose dalyvauja ne mažiau kaip pusė visų Komisijos narių.

36. Pirmame Komisijos posėdyje visi Komisijos nariai pasirašo konfidencialumo pasižadėjimą ir nešališkumo deklaraciją (3 priedas).

37. Jeigu yra aplinkybių, galinčių kliudyti priimti objektyvų ir nešališką sprendimą, Komisijos narys (-iai), prieš pradėdamas (-i) nagrinėti paraiškas, turi nusišalinti, prieš nusišalinimą pranešęs (-ę) Komisijos pirmininkui ir nurodęs (-ę) nusišalinimo priežastį (-is).

38. Komisijos sprendimai priimami balsuojant posėdyje dalyvaujančių Komisijos narių balsų dauguma. Kai Komisijos narių balsai pasiskirsto po lygiai, lemiamas yra Komisijos pirmininko balsas.

39. Komisijos sprendimai įforminami protokolu, kurį pasirašo Komisijos pirmininkas ir Komisijos sekretorius. Komisijos posėdžius protokoluoja Komisijos sekretorius.

**VIII SKYRIUS**

**BAIGIAMOSIOS NUOSTATOS**

40. Paraišką pateikusiai organizacijai elektroniniu paštu siunčiama informacija laikoma oficialia.

41. Su Savivaldybės administracijos direktoriaus įsakymu patvirtintu Projekto partneriu pasirašoma jungtinės veiklos sutartis, kurioje nustatomos tarpusavio teisės, pareigos ir atsakomybė įgyvendinant Projektą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_